El Parc de L’Eixereta comptarà amb un nou joc, en forma de castell, amb infinitat d’elements per als xiquets
2025-07-24

Serà un dels jocs més espectaculars de Burjassot i, tal com es pot veure en les fotos que acompanyen aquesta informació, en unes setmanes serà ja una realitat i ho podran gaudir els xiquets del municipi al Parc de L’Eixereta.

L’Ajuntament, des de l’àrea de Serveis Municipals, dirigida pel Regidor Manuel Pérez Menero, està treballant a contrarellotge perquè tot estiga disposat el més prompte possible i els xiquets de Burjassot puguen gaudir del seu temps d’oci en aquest joc tan singular que té un pressupost de 54.885€.

A més de la figura central del castell, amb un gran tobogan i amb corredors per a desplaçar-se d’una part a una altra, la nova zona de jocs tindrà elements complementaris per a xiquets i xiquetes més menuts amb l’objectiu que es puga gaudir del joc a totes les edats.

També se situaran gronxadors i tota la zona estarà reforçada amb cautxú per a donar-li major seguretat i que puguen jugar sense cap perill.

Aquesta nova actuació al Parc es fa ressò “de les peticions dels usuaris i les usuàries del mateix que ens demanaven millorar la zona de jocs. Amb total seguretat, aquest nou i espectacular castell, i els seus elements complementaris, agradarà a tots i, el més important, farà que els xiquets i les xiquetes gaudisquen encara més si cap del parc”, en paraules de l’alcalde de Burjassot, Rafa García.